CELEX: 32019R1796
Language: sk
Date: 2019-10-24 00:00:00
Title: Nariadenie Európskeho parlamentu a Rady (EÚ) 2019/1796 z 24. októbra 2019, ktorým sa mení nariadenie (EÚ) č. 1309/2013 o Európskom fonde na prispôsobenie sa globalizácii (2014 – 2020)

31.10.2019   
               
               
                  SK
               
               
                  Úradný vestník Európskej únie
               
               
                  LI 279/4
               
            
         NARIADENIE EURÓPSKEHO PARLAMENTU A RADY (EÚ) 2019/1796
         z 24. októbra 2019,
         ktorým sa mení nariadenie (EÚ) č. 1309/2013 o Európskom fonde na prispôsobenie sa globalizácii (2014 – 2020)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 175 tretí odsek,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         po porade s Výborom regiónov,
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     Nariadením Európskeho parlamentu a Rady (ES) č. 1927/2006 (3) sa zriadil Európsky fond na prispôsobenie sa globalizácii (ďalej len „EGF“) na obdobie trvania viacročného finančného rámca, od 1. januára 2007 do 31. decembra 2013. EGF bol zriadený s cieľom umožniť Únii prejaviť solidaritu s pracovníkmi, ktorí prišli o svoju prácu z dôvodu veľkých štrukturálnych zmien v usporiadaní svetového obchodu v dôsledku globalizácie.
                  
               
                     (2)
                  
                  
                     Rozsah pôsobnosti EGF sa v roku 2009 rozšíril nariadením Európskeho parlamentu a Rady (ES) č. 546/2009 (4) ako súčasť Plánu hospodárskej obnovy Európy s cieľom zahrnúť podporu pracovníkom prepusteným v priamom dôsledku celosvetovej finančnej a hospodárskej krízy.
                  
               
                     (3)
                  
                  
                     Nariadením Európskeho parlamentu a Rady (EÚ) č. 1309/2013 (5) sa zriadil EGF na obdobie trvania viacročného finančného rámca, od 1. januára 2014 do 31. decembra 2020. Rozšíril sa ním aj rozsah pôsobnosti EGF tak, aby sa vzťahoval nielen na prepúšťanie v dôsledku veľkých štrukturálnych zmien v usporiadaní svetového obchodu súvisiacich s globalizáciou a na prepúšťanie v dôsledku vážneho narušenia hospodárstva spôsobeného pokračovaním celosvetovej finančnej a hospodárskej krízy, ktorým sa zaoberá nariadenie (ES) č. 546/2009, ale aj na prepúšťanie v dôsledku akejkoľvek novej celosvetovej finančnej a hospodárskej krízy. Okrem toho sa nariadením Európskeho parlamentu a Rady (EÚ, Euratom) 2018/1046 (6) zmenilo nariadenie (EÚ) č. 1309/2013 s cieľom zaviesť okrem iného pravidlá, ktoré umožňujú, aby sa EGF výnimočne vzťahoval aj na kolektívne žiadosti zahŕňajúce malé a stredné podniky (ďalej len „MSP“), ktoré sa nachádzajú v jednom regióne a pôsobia v rôznych hospodárskych odvetviach vymedzených na úrovni divízie NACE Revision 2, pokiaľ žiadajúci členský štát preukáže, že takéto MSP sú v tomto regióne hlavným alebo jediným druhom podnikania.
                  
               
                     (4)
                  
                  
                     Spojené kráľovstvo Veľkej Británie a Severného Írska (ďalej len „Spojené kráľovstvo“) predložilo 29. marca 2017 oznámenie o svojom úmysle vystúpiť z Únie podľa článku 50 Zmluvy o Európskej únii (ďalej len „Zmluva o EÚ“). Zmluvy sa na Spojené kráľovstvo prestanú vzťahovať odo dňa nadobudnutia platnosti dohody o vystúpení, alebo v prípade, ak sa tak nestane, dva roky po uvedenom oznámení, pokiaľ Európska rada jednomyseľne nerozhodne po dohode so Spojeným kráľovstvom o predĺžení tejto lehoty.
                  
               
                     (5)
                  
                  
                     Po odsúhlasení prvého predĺženia 22. marca 2019 prijala Európska rada 11. apríla 2019 rozhodnutie (EÚ) 2019/584 (7), v ktorom na základe ďalšej žiadosti Spojeného kráľovstva súhlasila s predĺžením lehoty stanovenej v článku 50 ods. 3 Zmluvy o EÚ do 31. októbra 2019. Ak dohoda o vystúpení uzavretá so Spojeným kráľovstvom nenadobudne platnosť do dňa nasledujúceho po dni, ktorým sa na Spojené kráľovstvo prestanú vzťahovať zmluvy, alebo pokiaľ Európska rada po dohode so Spojeným kráľovstvom jednomyseľne nerozhodne o predĺžení lehoty stanovenej v článku 50 ods. 3 Zmluvy o EÚ po tretíkrát, lehota stanovená v článku 50 ods. 3 Zmluvy o EÚ uplynie 31. októbra 2019.
                  
               
                     (6)
                  
                  
                     Vystúpenie Spojeného kráľovstva z Únie bez dohody o vystúpení bude mať pravdepodobne negatívny vplyv na niektoré odvetvia a služby, čo sa prejaví prepúšťaním ľudí pracujúcich v týchto sektoroch. Týmto nariadením by sa malo zmeniť nariadenie (EÚ) č. 1309/2013 tak, aby sa v ňom uvádzalo, že takéto prepúšťanie patrí do rozsahu pôsobnosti EGF. Tým by sa zabezpečila účinná odozva EGF ponúknutím pomoci pracovníkom prepusteným v oblastiach, odvetviach, na územiach alebo trhoch práce, ktoré podliehajú závažným hospodárskym otrasom v dôsledku vystúpenia Spojeného kráľovstva z Únie bez dohody o vystúpení.
                  
               
                     (7)
                  
                  
                     Vzhľadom na naliehavosť, ktorú vyvoláva vystúpenie Spojeného kráľovstva z Únie, by sa mala uplatniť výnimka z osemtýždňovej lehoty uvedenej v článku 4 Protokolu č. 1 o úlohe národných parlamentov v Európskej únii, ktorý tvorí prílohu k Zmluve o EÚ, Zmluve o fungovaní Európskej únie a Zmluve o založení Európskeho spoločenstva pre atómovú energiu.
                  
               
                     (8)
                  
                  
                     Toto nariadenie by malo z dôvodu naliehavosti nadobudnúť účinnosť dňom nasledujúcim po jeho uverejnení v Úradnom vestníku Európskej únie a malo by sa uplatňovať odo dňa nasledujúceho po dni, ktorým sa zmluvy prestanú vzťahovať na Spojené kráľovstvo. Nemalo by sa však uplatňovať, ak do uvedeného dňa nadobudne platnosť dohoda o vystúpení uzavretá so Spojeným kráľovstvom v súlade s článkom 50 ods. 2 Zmluvy o EÚ,
                  
               PRIJALI TOTO NARIADENIE:
         
            Článok 1
            Zmena nariadenia (EÚ) č. 1309/2013
            V článku 2 nariadenia (EÚ) č. 1309/2013 sa písmeno a) nahrádza takto:
            
                        „a)
                     
                     
                        pracovníkov, ktorí boli prepustení, a samostatne zárobkovo činné osoby, ktoré ukončili činnosť z dôvodu vážnych zmien v štruktúre svetového obchodu v dôsledku globalizácie, ktorá sa prejavila najmä podstatným nárastom dovozu do Únie, výraznou zmenou v obchodovaní Únie s tovarom alebo so službami, rýchlym znižovaním trhového podielu Únie v danom sektore, premiestnením činností do tretích krajín, alebo v dôsledku vystúpenia Spojeného kráľovstva z Únie bez dohody o vystúpení, pokiaľ takéto prepúšťanie má výrazný nepriaznivý dosah na miestne, regionálne alebo národné hospodárstvo;“
                     
                  
         
            Článok 2
            Nadobudnutie účinnosti
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa odo dňa nasledujúceho po dni, ktorým sa na Spojené kráľovstvo prestanú vzťahovať zmluvy podľa článku 50 ods. 3 Zmluvy o EÚ.
            Toto nariadenie sa však neuplatňuje, ak do dňa nasledujúceho po dni, ktorým sa na Spojené kráľovstvo prestanú vzťahovať zmluvy, nadobudne platnosť dohoda o vystúpení uzavretá so Spojeným kráľovstvom v súlade s článkom 50 ods. 2 Zmluvy o EÚ.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Štrasburgu 24. októbra 2019
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  predsedníčka
               
               T. TUPPURAINEN
            
         
         
            (1)  Stanovisko z 25. septembra 2019 (zatiaľ neuverejnené v úradnom vestníku).
         
            (2)  Pozícia Európskeho parlamentu z 22. októbra 2019 (zatiaľ neuverejnená v úradnom vestníku) a rozhodnutie Rady z 24. októbra 2019.
         
            (3)  Nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (Ú. v. EÚ L 406, 30.12.2006, s. 1).
         
            (4)  Nariadenie Európskeho parlamentu a Rady (ES) č. 546/2009 z 18. júna 2009, ktorým sa mení a dopĺňa nariadenie (ES) č. 1927/2006, ktorým sa zriaďuje Európsky fond na prispôsobenie sa globalizácii (Ú. v. EÚ L 167, 29.6.2009, s. 26).
         
            (5)  Nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006 (Ú. v. EÚ L 347, 20.12.2013, s. 855).
         
            (6)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
         
            (7)  Rozhodnutie Európskej rady (EÚ) 2019/584 prijaté po dohode so Spojeným kráľovstvom z 11. apríla 2019, ktorým sa predlžuje lehota podľa článku 50 ods. 3 Zmluvy o EÚ (Ú. v. EÚ L 101, 11.4.2019, s. 1).